ดาวโจนส์ปิดบวก 80 จุด รับตัวเลขจ้างงานสดใส, คาดญี่ปุ่นกระตุ้นศก.
ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (11 ก.ค.) ขณะที่ดัชนี S&P 500 ปิดที่ระดับสูงสุดเป็นประวัติการณ์ เนื่องจากนักลงทุนยังคงขานรับตัวเลขจ้างงานที่แข็งแกร่งของสหรัฐ นอกจากนี้ ตลาดยังได้แรงหนุนจากการคาดการณ์ที่ว่า ญี่ปุ่นจะเดินหน้าใช้นโยบายกระตุ้นเศรษฐกิจต่อไป หลังจากพรรครัฐบาลสามารถชนะการเลือกตั้งวุฒิสภา
12 ก.ค. 2559

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิด (11 ก.ค.) ที่ 18,226.93 จุด เพิ่มขึ้น 80.19 จุด หรือ +0.44%, ดัชนี NASDAQ ปิดที่ 4,988.64 จุด เพิ่มขึ้น 31.88 จุด หรือ +0.64% และดัชนี S&amp;P 500 ปิดที่ 2,137.16 จุด เพิ่มขึ้น 7.26 จุด หรือ +0.34%
ตลาดหุ้นนิวยอร์กปิดบวกติดต่อกัน 2 วันทำการ หลังจากกระทรวงแรงงานสหรัฐเปิดเผยเมื่อวันศุกร์ว่า ตัวเลขการจ้างงานนอกภาคเกษตรเดือนมิ.ย.ของสหรัฐพุ่งขึ้น 287,000 ตำแหน่ง จากระดับ 38,000 ตำแหน่งในเดือนพ.ค. โดยตัวเลขจ้างงานเดือนมิ.ย.เพิ่มขึ้นมากกว่าที่นักวิเคราะห์คาดการณ์ว่า จะเพิ่มขึ้นเพียง 175,000 ตำแหน่ง
นอกจากนี้ ตลาดยังได้รับแรงหนุนจากการคาดการณ์ที่ว่า ญี่ปุ่นจะเดินหน้าใช้นโยบายกระตุ้นเศรษฐกิจต่อไป หลังจากพรรคเสรีประชาธิปไตย (LDP) ของนายกรัฐมนตรีชินโซ อาเบะ ชนะการเลือกตั้งวุฒิสภาในช่วงสุดสัปดาห์ที่ผ่านมา ซึ่งจะปูทางให้รัฐบาลของนายอาเบะเดินหน้าใช้มาตรการกระตุ้นเศรษฐกิจและการคลังได้ต่อไป
ปัจจัยบวกดังกล่าวช่วยหนุนดัชนี S&amp;P ทะยานขึ้นแตะระดับสูงสุดเป็นประวัติการณ์ ขณะที่เคธี สต็อกตัน หัวหน้านักวิเคราะห์ทางด้านเทคนิคจาก BTIG คาดการณ์ว่า ดัชนี S&amp;P 500 จะพุ่งขึ้นอีก 12% โดยแตะระดับ 2,400 จุด หากดัชนีสามารถปิดตลาดในวันศุกร์ 2 ครั้งติดต่อกันเหนือระดับ 2,135 จุด
หุ้นกลุ่มเทคโนโลยีดีดตัวขึ้น โดยหุ้น Qorvo Inc. หุ้นสกายเวิร์คส์ โซลูชันส์ ต่างก็ปรับตัวขึ้นกว่า 2.7% แต่หุ้นทวิตเตอร์ ร่วงลง 2.1% หลังจากนักวิเคราะห์ได้ปรับลดน้ำหนักความน่าลงทุนของหุ้นทวิตเตอร์ หุ้นคินเดอร์ มอร์แกน ซึ่งเป็นผู้ให้บริการท่อส่งก๊าซรายใหญ่ของสหรัฐ พุ่งขึ้น 3.7% หลังจานกบริษัทขายหุ้น 50% ในเครือข่ายท่อส่งก๊าซความยาว 7,600 ไมล์ ให้กับบริษัทเซาเทิร์น โค มูลค่า 1.5 พันล้านดอลลาร์
ขณะที่นักลงทุนจับตาผลประกอบการรายไตรมาสของบริษัทอัลโค อิงค์ รวมทั้งจับตาข้อมูลเศรษฐกิจที่สำคัญของสหรัฐในวันนี้ ซึ่งได้แก่สต็อกสินค้าคงคลังภาคค้าส่งเดือนพ.ค. และสต็อกน้ำมันประจำสัปดาห์จากการปิโตรเลียมสหรัฐ (API)